| 2014 december 19. 09:38
Patrick Désilets indította útjára az Assassin's Creed sorozatot és azóta meglehetősen rapszodikus a viszonya a Ubisofttal. Elhagyta őket, majd a THQ csődjénél visszakeveredett egy kicsit a franciákhoz, de éppen csak annyira, hogy egy perig idegesítsék egymást.
Kalandos kis sztori volt, de most úgy látszik, hogy a világhírű dizájner végre megállapodott és új stúdiójával elkezd dolgozni egy új játékon. Egy sajtóközleményben elmondta, hogy az egyelőre névtelen projekt egy történelmi akció-túlélő játékot takar, ami a "túlélő" rész nélkül akár egy Assassin's Creed is lehetne. Persze korábban volt róla szó, hogy az 1666-ot csinálja meg, de azt a Ubisoft lelőtte és nem tudunk róla, hogy sikerült-e megszerezni a jogokat.
Désilets továbbra is "hisz a AAA címekben", ezért a titokzatos új játéka sem egy letölthető indie cucc lesz. "Teljes szívemmel hiszem, hogy az a médium, amit videojátéknak nevezünk egy olyan erő, ami pozitív változásokat hozhat a társadalmunkban, és egyedül a AAA minőségű játékélménynek van erre esélye" - írta Désilets.
Bármi is legyen a projekt, nagyon kíváncsian várjuk. Désilets már bizonyított, ezért egy új játéknak is nagyon örülnénk, ugyanakkor egy Assassin's Creed-szerű cím is jól jönne a piacnak, mert az utóbbi év elég egyértelműen tudtunkra adta, hogy a Ubisoftnak nem tesz jót a monopolhelyzet.
Címkék: #assassin's creed #patrice desilets #1666 #akció